Title: ประกาศประธานสภาปฏิรูปการปกครองแผ่นดินในฐานะประธานรัฐสภาออกตามความในพระราชบัญญัติเครื่องแบบข้าราชการฝ่ายรัฐสภา พ.ศ. 2518 ว่าด้วยเครื่องแบบเจ้าหน้าที่รักษาความปลอดภัย

ประกาศประธานสภาปฏิรูปการปกครองแผ่นดิน

ประกาศประธานสภาปฏิรูปการปกครองแผ่นดิน
ในฐานะประธานรัฐสภา
ออกตามความในพระราชบัญญัติเครื่องแบบ
ข้าราชการฝ่ายรัฐสภา พ.ศ. ๒๕๑๘
ว่าด้วยเครื่องแบบเจ้าหน้าที่รักษาความปลอดภัย[๑]

โดยที่ข้าราชการพลเรือนสามัญในสำนักงานเลขาธิการรัฐสภา
ตำแหน่งผู้บังคับหมวดตำรวจรัฐสภา ผู้บังคับหมู่ตำรวจรัฐสภา และพลตำรวจรัฐสภาซึ่งแต่งเครื่องแบบและประดับยศตำรวจรัฐสภาได้ตามพระราชบัญญัติเครื่องแบบตำรวจรัฐสภา
พ.ศ. ๒๕๑๒ และพระราชบัญญัติยศตำรวจรัฐสภา พ.ศ. ๒๕๑๒ ได้เปลี่ยนฐานะเป็นข้าราชการรัฐสภาสามัญ
ตามความในมาตรา ๖๖ แห่งพระราชบัญญัติระเบียบข้าราชการฝ่ายรัฐสภา พ.ศ. ๒๕๑๘
ตำแหน่งเจ้าหน้าที่รักษาความปลอดภัยแล้ว

ฉะนั้น อาศัยอำนาจตามความในมาตรา ๔
แห่งพระราชบัญญัติเครื่องแบบข้าราชฝ่ายรัฐสภา พ.ศ. ๒๕๑๘
ประธานสภาปฏิรูปการปกครองแผ่นดินในฐานะประธานรัฐสภา
จึงให้ยกเลิกประกาศประธานรัฐสภา ว่าด้วยการแต่งกายของตำรวจรัฐสภา ลงวันที่ ๒๗
พฤษภาคม พ.ศ. ๒๕๑๘ และให้ข้าราชการรัฐสภาสามัญ ซึ่งได้รับแต่งตั้งให้ดำรงตำแหน่งเจ้าหน้าที่รักษาความปลอดภัย
ตามพระราชบัญญัติระเบียบข้าราชการฝ่ายรัฐสภา พ.ศ. ๒๕๑๘ แต่งเครื่องแบบได้ดังนี้

ส่วนที่ ๑
ประเภทเครื่องแบบ

ข้อ ๑  เครื่องแบบเจ้าหน้าที่รักษาความปลอดภัย
แบ่งออกเป็น ๓ ประเภท คือ
(๑) เครื่องแบบปกติ
(๒) เครื่องแบบฝึก
(๓) เครื่องแบบรัฐพิธี

หมวด ๑
เครื่องแบบปกติ

ข้อ ๒  เครื่องแบบปกติ มี ๒ ชนิด คือ
(๑) เครื่องแบบปกติเสื้อนอกคอแบะสีกากี
(๒) เครื่องแบบปกติเสื้อเชิ้ตคอพับสีกากี

ข้อ ๓  เครื่องแบบปกติเสื้อนอกคอแบะสีกากีใช้ได้เฉพาะเจ้าหน้าที่รักษาความปลอดภัย
ระดับ ๒ ขึ้นไป มีเครื่องหมายประกอบ ดังนี้
(๑) หมวกทรงหม้อตาลสีกากี
(๒) เสื้อนอกคอแบะสีกากี
(๓) กางเกงขายาวสีกากี
(๔) รองเท้าหุ้มส้นหรือหุ้มข้อ
ชนิดผูกหรือชนิดยืดข้างสีดำ ประกอบกับถุงสีเดียวกับรองเท้า
(๕) เข็มขัดหนังสีน้ำตาลชนิดมีสายโยง
(๖) กระบี่

ข้อ ๔  เครื่องแบบปกติเสื้อเชิ้ตคอพับสีกากี
ใช้ได้ตั้งแต่เจ้าหน้าที่รักษาความปลอดภัย ระดับ ๑ ขึ้นไป
มีเครื่องหมายประกอบดังนี้
(๑) หมวกทรงหม้อตาลสีกากี
(๒) เสื้อเชิ้ตคอพับสีกากี
ที่ต้นแขนเสื้อข้างซ้ายและข้างขวาติดเครื่องหมายเจ้าหน้าที่รักษาความปลอดภัยรูปอาร์ม
(เฉพาะวันที่มีการประชุมสภา ให้ผูกผ้าผูกคอสีดำเงื่อนกลาสี สอดชายผ้าผูกคอไว้ภายในเสื้อระหว่างดุมเม็ดที่
๒ และ ๓ ด้วย)
(๓) กางเกงขายาวสีกากี
(๔) รองเท้าหุ้มส้นหรือหุ้มข้อ
ชนิดผูกหรือชนิดยืดข้างสีดำประกอบกับถุงสีเดียวกับรองเท้า
(๕) เข็มขัดหนังสีน้ำตาล กว้าง ๔
เซนติเมตรหัวเข็มขัดทำด้วยโลหะสีเงินลักษณะกลมแบน
ใช้ได้เฉพาะเจ้าหน้าที่รักษาความปลอดภัยระดับ ๑ เจ้าหน้าที่รักษาความปลอดภัยระดับ ๒
ใช้หัวเข็มขัดทำด้วยโลหะสีเงินลักษณะสี่เหลี่ยมผืนผ้าทางตั้ง มีเข็มสอดรู ๒ เข็ม
(๖) กระบี่
ใช้ตั้งแต่เจ้าหน้าที่รักษาความปลอดภัยระดับ ๒ ขึ้นไป

หมวด ๒
เครื่องแบบฝึก

ข้อ ๕  เครื่องแบบฝึก
ใช้ได้แต่เจ้าหน้าที่รักษาความปลอดภัย ระดับ ๑ ขึ้นไป
มีเครื่องประกอบเช่นเดียวกับเครื่องแบบปกติ ข้อ ๔

หมวด ๓
เครื่องแบบรัฐพิธี

ข้อ ๖  เครื่องแบบรัฐพิธี
ใช้ได้ตั้งแต่เจ้าหน้าที่รักษาความปลอดภัยระดับ ๑ ขึ้นไป มีเครื่องหมายประกอบ
ดังนี้
(๑) หมวกเหล็กหรือหมวกรองในแบบกันแดดสีกากี
มีสายรัดคางสีน้ำตาลกับติดตราหน้าหมวก
(๒) เสื้อนอกคอปิดสีกากี
(๓) กางเกงขายาวสีกากี
(๔) รองเท้าหุ้มส้นหรือหุ้มข้อ
ชนิดผูกหรือชนิดยืดข้างสีดำประกอบกับถุงสีเดียวกับรองเท้า
(๕) เข็มขัดหนังสีน้ำตาลมีสายโยงไขว้กันข้างหลัง
แล้วโยงสอดใต้อินทรธนูลงมาทั้งสองข้าง มายึดกับห่วงเข็มขัด ส่วนเจ้าหน้าที่รักษาความปลอดภัย
ระดับ ๒ ขึ้นไปให้มีซองหนังสีเดียวกับเข็มขัดสำหรับขัดกระบี่
ในโอกาสที่แต่งเครื่องแบบรัฐพิธีจะประดับเครื่องราชอิสริยาภรณ์ได้ด้วย

ส่วนที่ ๒
ส่วนของเครื่องแบบ

ข้อ ๗  หมวก มี ๒ ชนิด คือ
(๑) หมวกทรงหม้อตาลสีกากี
ใช้ตั้งแต่เจ้าหน้าที่รักษาความปลอดภัย ระดับ ๑ ขึ้นไป มีเครื่องประกอบดังนี้
(ก) กระบังดำ
(ข) สายรัดคางสีดำ
(ค) ดุมรูปกลมแบนคล้ายสีเสื้อ
ขนาดเล็กติดปลายสายรัดคางข้างละ ๑ ดุม
(ง) ตราหน้าหมวกโลหะสีเงิน
ตรงกลางเป็นรูปพานรัฐธรรมนูญเบื้องบนรัฐธรรมนูญ มีอุณาโลมกับรัศมีโดยรอบ
อยู่ภายในกรอบรูปตราแผ่นดินรัชกาลที่ ๕ ที่ขอบมีตัวอักษรว่า พิทักษ์รัฐธรรมนูญ
(จ) ผ้าพันหมวกทำด้วย
ผ้าหรือสักหลาดพื้นสีเลือดหมู กว้าง ๓ เซนติเมตร มีขลิบดำ กว้าง ๕ มิลลิเมตร
ทั้งขอบล่างและขอบบน
(๒) หมวกเหล็กหรือหมวกรองในแบบกันแดดสีกากี
ใช้ได้ตั้งแต่เจ้าหน้าที่รักษาความปลอดภัย ระดับ ๑ ขึ้นไปมีเครื่องประกอบ ดังนี้
(ก) สายรัดคางสีน้ำตาล
(ข) ตราหน้าหมวกใช้เช่นเดียวกับ (๑)
(ง)

ข้อ ๘  เสื้อ มี ๓ ชนิด
(๑) เสื้อนอกคอแบะสีกากี
มีตะเข็บหลัง ๓ ตะเข็บ ด้านหน้ามีกระเป๋าบนและล่าง อย่างละ ๒ กระเป๋า
กระเป๋าบนมีปกรูปมนชายกลางแหลม กึ่งกลางกระเป๋ามีแถบตามทางดิ่ง
กระเป๋าล่างเป็นรูปย่ามมีปกรูตัด กระเป๋าทั้งสิ้นขัดดุมรูปกลมแบนทำด้วยโลหะสีเงิน
มีรูปพานรัฐธรรมนูญสำหรับติดกับปกเสื้อ ๔ ดุม และให้ใช้เชิ้ตสีขาวแขนยาว
ผูกผ้าผูกคอสีดำเงื่อนกลาสีประกอบด้วยเสื้อนี้ประดับอินทรธนูอ่อน
(๒) เสื้อนอกคอปิดสีกากี
มีดุมที่หน้าอก ๗ ดุมมีกระเป๋าเย็บติดภายนอกข้างขวาและข้างซ้าย ข้างละ ๒ กระเป๋า
คือ กระเป๋าบนและล่างกระเป๋าบนมีปกรูปมนชายกลางแหลมไม่ขัดดุม
มีแถบเย็บติดตรงกึ่งกลางตามทางดิ่งและอินทรธนูสีคล้ายสีเสื้อเย็บเป็นแผ่นเหลี่ยมเรียวทางด้านไหล่ไปทางด้านคออยู่เหนือบ่าทั้งสองข้าง
ด้านทางไหล่ กว้าง ๔ เซนติเมตร เย็บติดกับตะเข็บเสื้อด้านทางคอ กว้าง ๓ เซนติเมตร
ปลายมนและขัดดุมโดยวิธีเจาะเสื้อติดดวงในเสื้อ
ดุมทั้งสิ้นมีลักษณะกลมแบนทำด้วยโลหะสีเงิน
เจ้าหน้าที่รักษาความปลอดภัย ระดับ
๒ ขึ้นไป ติดอินทรธนูแข็งด้านไหล่ มีแถบสีเงินกว้าง ๙ เซนติเมตร เป็นขอบ
เว้นด้านไหล่และมีลวดสีเงินขดประกอบแถบสีเงินด้านนอก ใช้ดุมทำด้วยโลหะสีเงิน
มีรูปพานรัฐธรรมนูญ
(๓) เสื้อแบบปกติเชิ้ตคอพับสีกากี
มีอินทรธนูสีคล้ายสีเสื้อ และมีกระเป๋าที่หน้าอกเสื้อข้างละกระเป๋า
มีลักษณะดุจเดียวกับกระเป๋าบนของเสื้อนอกคอปิดสีกากี (๒)
มีดุมรูปกลมแบนสีคล้ายสีเสื้อสำหรับติดกับอกเสื้อ ๕ ดุม สำหรับติดกระเป๋า ๒ ดุม
แขนยาวให้รัดข้ามือมีดุมคล้ายสีเสื้อ ขนาดเล็ก ข้างละ ๑ ดุม
ที่ต้นแขนเสื้อข้างขวาและข้างซ้ายติดเครื่องหมายรูปอาร์ม ทำด้วยผ้ามีขนาดกว้าง ๑๐
เซนติเมตร สูง ๑๐ เซนติเมตร ตรงกลางมีรูปพานรัฐธรรมนูญเบื้องบนมีรัศมีปักด้วยไหมสีขาวอยู่ภายในวงกลม
มีพื้นสีแดง ภายในขอบรอบนอกมีอักษรปักด้วยไหมสีขาวมีความว่า เจ้าหน้าที่รักษาความปลอดภัย อยู่ด้านบน และมีลายกนกอยู่ด้านล่างของรูปพานรัฐธรรมนูญ
เส้นขอบรอบนอกรูปอาร์มปักด้วยไหมสีเลือดหมูล้อมรอบ
การสวมเสื้อนี้ให้สอดชายล่างของเสื้ออยู่ภายในกางเกง
เสื้อทั้งสามชนิดที่กล่าวนี้
ให้มีเครื่องหมายทำด้วยโลหะสีเงินเป็นรูปพานรัฐธรรมนูญอยู่ภายในวงธรรมจักร
เบื้องบนรัฐธรรมนูญมีอุณาโลมกับรัศมีโดยรอบ ติดที่คอด้านซ้ายและด้านขวา

ข้อ ๙  กางเกงขายาวสีกากี
แบบราชการไม่พับปลายขาเพื่อประกอบกับเสื้อสีเดียวกัน

ข้อ ๑๐  รองเท้าหุ้มส้นหรือหุ้มข้อ
ชนิดผูกหรือชนิดยืดข้างสีดำประกอบกับถุงสีเดียวกับรองเท้า

ข้อ ๑๑  เข็มขัดหนังสีน้ำตาล
เมื่อแต่งเครื่องแบบรัฐพิธีมีสายโยงไขว้กันข้างหลังแล้วโยงสอดใต้อินทรธนูลงมาทั้งสองข้างมายึดกับห่วงเข็มขัดด้านหน้าทางตรง
สำหรับเจ้าหน้าที่รักษาความปลอดภัย
ระดับ ๒ ขึ้นไป ในเวลาปกติใช้เข็มขัดสายโยงหนึ่งสาย
คาดสะพายเฉียงบ่าขวาในเวลาแต่งเครื่องแบบปกติก็ได้
เจ้าหน้าที่รักษาความปลอดภัยระดับ ๑ ในโอกาสที่แต่งเครื่องแบบปกติให้คาดเข็มขัด
งดใช้สายโยง

ส่วนที่ ๓
เครื่องหมายระดับ

ข้อ ๑๒  เครื่องหมายระดับ มีดังนี้
(๑) เจ้าหน้าที่รักษาความปลอดภัย
ระดับ ๑ ใช้บั้งพื้นสีเลือดหมูสาบดำ ตัวบั้งสีเงินมีรูปตราโล่
เขนทับคธาภายในเขนมีพานรัฐธรรมนูญทำด้วยโลหะสีเงินอยู่เหนือบั้งประดับที่แขนเสื้อตอนเหนือข้อศอกซ้ายเป็นรูปมุมข้อศอก
ยาวจากมุมข้างละ ๕ เซนติเมตร กว้างบั้งละ ๑ เซนติเมตร โดยมีกำหนดดังนี้
เจ้าหน้าที่รักษาความปลอดภัย ระดับ
๑ ขั้น ๗๕๐-๙๕๕ บาท หนึ่งบั้ง
เจ้าหน้าที่รักษาความปลอดภัย ระดับ
๑ ขั้น ๑,๐๑๕-๑,๒๒๐ บาท สองบั้ง
เจ้าหน้าที่รักษาความปลอดภัย ระดับ
๑ ขั้น ๑,๒๙๕ บาท ขึ้นไป สามบั้ง
(๒) เจ้าหน้าที่รักษาความปลอดภัย
ระดับ ๒ ขึ้นไป ให้มีเครื่องหมายรูปดาว ๘ แฉก
ทำด้วยโลหะสีเงินติดที่บนอินทรธนูทั้งสองข้างมีจำนวนดาว ดังนี้
เจ้าหน้าที่รักษาความปลอดภัย ระดับ
๒ หนึ่งดาว
เจ้าหน้าที่รักษาความปลอดภัย ระดับ
๓ สองดาว
เจ้าหน้าที่รักษาความปลอดภัย ระดับ
๔ สามดาว
ในกรณีที่มีดาวมากกว่าหนึ่งดาวให้ติดเรียงกันไปตามส่วนยาวของอินทรธนู
เว้นระยะระหว่างดาวพองาม
เจ้าหน้าที่รักษาความปลอดภัย ระดับ
๕ ให้มีพระมหามงกุฎมีรัศมีติดกับดาวเพิ่มขึ้น ให้ยอดพระมงกุฎอยู่ห่างด้านคอ

ส่วนที่ ๔
เบ็ดเตล็ด

ข้อ ๑๓  เครื่องราชอิสริยาภรณ์นั้น ในเวลาแต่งเครื่องแบบปกติ
ใช้แพรแถบของเครื่องราชอิสริยาภรณ์ทำเป็นแผ่นกว้างประมาณ ๑ เซนติเมตรครึ่ง ติดที่อกเสื้อเบื้องซ้าย

ข้อ ๑๔  เวลาแต่งเครื่องแบบเจ้าหน้าที่รักษาความปลอดภัยห้ามมิให้ใช้เครื่องประดับกายอย่างอื่น
ซึ่งมิได้กำหนดไว้ในประกาศนี้ ติดภายนอกหรือทับเครื่องแบบเจ้าหน้าที่รักษาความปลอดภัย
เว้นแต่
(๑) เสื้อครุยบัณฑิต
และเครื่องหมายบัณฑิตหรือเครื่องหมายใด ๆ อันต้องด้วยความนิยมในทางราชการ
ก็ให้ใช้ได้ตามโอกาสอันควร
(๒) เครื่องหมายของสโมสรหรือสมาคม
ในขณะไปร่วมงานของสโมสรหรือสมาคมนั้น ๆ จะประดับเครื่องหมายเช่นนี้ก็ได้
(๓) เสื้อกันฝน สวมได้ในเวลาจำเป็น
(๔) เจ้าหน้าที่รักษาความปลอดภัย
ตั้งแต่ระดับ ๒ ขึ้นไป ใช้ปลอกแขนทุกข์อนุโลมตามนิยม

ประกาศ ณ วันที่ ๒๕ กุมภาพันธ์ พ.ศ. ๒๕๒๐
พลอากาศเอก หะริน 
หงสกุล
ประธานสภาปฏิรูปการปกครองแผ่นดิน
ในฐานะประธานรัฐสภา

[๑]
ราชกิจจานุเบกษา เล่ม ๙๔/ตอนที่ ๑๙/ฉบับพิเศษ หน้า ๕/๑๔ มีนาคม ๒๕๒๐